# 3.1 Recomendacións de uso

# Orientacións e recomendacións de uso

## Recursos materiais necesarios

Os recursos materiais necesarios para que o alumnado desenvolva con éxito a proposta didáctica son:

- O caderno de aprendizaxe, en formato físico ou dixital.

- Un dispositivo electrónico onde poder utilizar aplicacións de ofimática para buscar información, visualizar imaxes e realizar as actividades propostas no REA.

- Para o reto final, dependendo da opción escollida: material de papelería (pegamento, cartolina, rotuladores, pinturas etc.) e un ordenador que permita a realización das actividades interactivas.

Non se require material específico ou especializado para a realización de ningunha das actividades e todos os medios deberían estar dispoñibles en calquera tipo de centro educativo.

## Proposta de agrupamentos para actividades grupais

Para as actividades relacionadas co reto final, o alumnado dividirase en grupos, cada un encargado dunha actividade específica.

Recoméndase unha repartición equilibrada, tanto en número como nas capacidades do propio alumnado, para evitar descompensacións á hora de realizar as actividades e da carga de traballo dentro do propio grupo.

Será o profesor ou profesora o encargado de distribuír o alumnado nos grupos.

Para a posta en común dos resultados das actividades, recoméndase facelo a través do grupo-clase, aínda que é posible facelo a través de grupos máis pequenos.

## Produtos finais

O obxectivo é que entre todos e todas busquen as pistas que axuden a atopar o bo de Malaquías, sen desatender o traballo de compilación de todos os acontecementos importantes e dignos de ser anotados no códice desde o século quinto (V) ata o ano mil catro centos noventa e dous (1492). Esta inmensa tarefa debe ser realizada en conxunto, e pasará por varias fases. Para conseguilo, en grupos seleccionarán os feitos máis salientables que deben ser plasmados no códice, entre os cales están as pistas que posibilitarán atopar a Malaquías.

O produto final deste REA consistirá na elaboración dun códice e na resolución de unha tarefa interactiva, así como na realización dun resumo dos contidos traballados.

## Enfoque multinivel do reto

As actividades do REA contemplan diferentes niveis de dificultade para o alumnado. Do mesmo xeito, o reto final propón tres modalidades alternativas para escoller, dependendo do nivel de dificultade:

Opción A: salvando a Malaquías (onde se terán que resolver sete retos para liberalo).

Opción B: a procura da información (onde se terá que facer un resumo dos contidos traballados no REA).

Opción C: rematando o códice (onde se terá que rematar o códice do mosteiro simulando o traballo manual dos monxes que elaboraban os libros medievais).

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)